## Odluka Ustavnog suda Republike Hrvatske broj:U-IIIA-3583/2005 od 30. studenoga 2006.

### NN 9/2007 (24.1.2007.), Odluka Ustavnog suda Republike Hrvatske broj:U-IIIA-3583/2005 od 30. studenoga 2006.

# ustavni sud republike hrvatske

**431**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Milan Vuković, članovi
Vijeća, odlučujući o ustavnoj tužbi »Lj. S. F.« iz B. na M., zastupane po
direktoru V. M., a koje zastupa D. B., odvjetnica u Z., na sjednici održanoj 30.
studenoga 2006. godine, jednoglasno je donio

## ODLUKU

I. Ustavna tužba se usvaja.
II. Općinski sud u Biogradu na Moru dužan je donijeti odluku u predmetu koji se
vodi pred tim sudom pod poslovnim brojem: P-235/99 u najkraćem mogućem roku, ali
ne duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« , broj 99/99.,29/02. i 49/02. – pročišćeni tekst),
pod­nositelju ustavne tužbe »Lj. S. F.« iz B. na M., određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine« , broj 41/01. – pročišćeni tekst) u iznosu 9.000,00
kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva pod­nositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine« , broj 99/99., 29/02. i 49/02. – pročišćeni tekst, u daljnjem
tekstu: Ustavni zakon) pod­nositelj je podnio 26. kolovoza 2005. godine ustavnu
tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Postupak pred Općinskim sudom u Biogradu na Moru započeo je 20. rujna 1999.
protiv tuženika V. P., radi naknade štete, uslijed nemogućnosti korištenja
poslovnog prostora za obavljanje ljekarničke djelatnosti.
Na ročištu 21. ožujka 2000. tuženi je predao odgovor na tužbu, dok je sud
riješio da se prekida rad na ovom predmetu do donošenja odluke o Prijedlogu za
delegaciju drugog suda, a koji je podnio tuženik.
Rješenjem Vrhovnog suda Republike Hrvatske, broj: Gr-256/00-2 od 27. lipnja
2000. prijedlog tuženika odbijen je kao neosnovan.
Na ročištu 23. siječnja 2001. tuženik je ponovo podnio zahtjev za izuzeće
uređujućeg suca.
Rješenjem Županijskog suda u Zadru, broj: 3 Su: 168/01/3 od 25. ožujka 2002.
odbijen je zahtjev tuženika za izuzećem predsjednika Općinskog suda u Biogradu
na Moru kao neosnovan.
Podneskom od 17. prosinca 2002. pod­nositelj požuruje zakazivanje ročišta u ovom
predmetu, te ponovo podneskom od 15. studenoga 2004.
Nakon toga ročišta su održana 12. siječnja 2006., 17. veljače 2006. i 10. ožujka
2006.
Postupak je i dalje u tijeku.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak započeo je 20. rujna 1999. godine kada je pod­nositelj podnio
tužbu protiv tuženika V. P., Općinskom sudu u Biogradu na Moru, radi naknade
štete.
Ustavna tužba podnijeta je dana 26. kolovoza 2005. godine, a do toga dana
postupak nije pravomoćno okončan, pa Ustavni sud utvrđuje da je do dana
podnošenja ustavne tužbe postupak trajao ukupno pet (5) godina, jedanaest (11)
mjeseci i šest (6) dana.

4.2. POSTUPANJE NADLEŽNOG SUDA

U pravno relevantnom razdoblju parnični postupak se vodio pred Općinskim sudom u
Biogradu na Moru, koji je na prvom ročištu održanom 21. ožujka 2000. riješio da
se prekida rad na ovom predmetu do donošenja odluke o Prijedlogu tuženika za
izuzeće predsjednika suda i svih sudaca. Navedeni prijedlog odbijen je rješenjem
Vrhovnog suda Republike Hrvatske od 27. lipnja 2000. Nakon toga tuženi je ponovo
na prvom sljedećem ročištu podnio zahtjev za izuzeće predsjednika suda, o čemu
je odlučio Županijski sud u Zadru rješenjem od 25. ožujka 2002., i odbio zahtjev
tuženog kao neosnovan. Nakon toga nastavljen je postupak pred Općinskim sudom u
Biogradu na Moru, koji je u razdoblju od 29. ožujka 2002. do 26. kolovoza 2005.
(do dana podnošenja ustavne tužbe), tri godine, četiri mjeseca i dvadeset osam
(28) dana nije poduzeo niti jednu radnju u postupku.

4.3. PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ocjena je Ustavnog suda da pod­nositelj kao tužitelj u parničnom postupku nije
doprinio duljini trajanja postupka.

4.4. SLOŽENOST SUDSKOG PREDMETA

Ustavni sud utvrđuje da se ne radi o složenom predmetu.

OCJENA USTAVNOG SUDA

5. Ustavni sud je utvrdio da se postupak u razmatranom razdoblju vodio u
trajanju od pet godina, jedanaest mjeseci i šest dana. Tijekom tog razdoblja
nije donijeta niti jedna meritorna odluka. Imajući u vidu dugo razdoblje
neaktivnosti suda u trajanju od tri godine, četiri mjeseca i dvadeset osam dana,
te polazeći od činjenice da je postupak i dalje u tijeku pred sudom prvog
stupnja, razvidno je da je takvim neučinkovitim postupanjem Općinskog suda u
Biogradu na Moru, prema ocijeni Suda, povrijeđeno ustavno pravo pod­nositelja da
zakonom ustanovljeni neovisni i nepristrani sud u razumnom roku odluči o
njegovim pravima ili obvezama koje je zajamčeno člankom 29. stavkom 1. Ustava
Republike Hrvatske.
Stoga je, u smislu odredbe članka 63. stavka 2. Ustavnog zakona, donesena odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao pod
točkama III. i IV. izreke ove odluke.
Pri utvrđivanju visine naknade, temeljem članka 63. stavka 2. Ustavnog zakona,
Ustavni sud uzima u obzir sve okolnosti slučaja, uz istodobno uvažavanje ukupnih
gospodarskih i socijalnih prilika u Republici Hrvatskoj.
7. Predsjednik Općinskog suda u Biogradu na Moru dužan je dostaviti Ustavnom
sudu pisanu obavijest o datumima donošenja i otpreme odluke u roku od osam (8)
dana od dana njene otpreme, a najkasnije osam (8) dana od isteka roka određenog
u točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.
8. Objava ove odluke (točka V. izreke) temelji se na odredbi članka 29. stavka
1. Ustavnog zakona.

Broj: U-IIIA-3583/2005
Zagreb, 30. studenoga 2006.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 9/2007-431
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)